Document ID: 32002R2179

Komisijas Regula (EK) Nr. 2179/2002
(2002. gada 6. decembris)
par īpašiem nosacījumiem, pēc kuriem piešķirams atbalsts privātai uzglabāšanai cūkgaļas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1365/2000 [2], un jo īpaši tās 4. panta 6. punktu un 5. panta 4. punktu,
tā kā:
(1) Cūkgaļas nozarē intervences pasākumus var paredzēt, ja Kopienas reprezentatīvajos tirgos cūkas liemeņu vidējā cena nesasniedz 103 % no bāzes cenas un paredzams, ka arī turpmāk tā nesasniegs minēto līmeni.
(2) Tirgus cenas ir nokritušās zem minētā līmeņa, un, ņemot vērā sezonālās un cikliskās tendences, šāds stāvoklis varētu saglabāties.
(3) Ir jāparedz intervences pasākumi. Šos intervences pasākumus var attiecināt tikai uz atbalsta piešķiršanu privātai uzglabāšanai saskaņā ar Komisijas 1990. gada 27. novembra Regulu (EEK) Nr. 3444, ar ko nosaka sīki izstrādātus izpildes noteikumus, pēc kuriem piešķirams atbalsts cūkgaļas privātai uzglabāšanai [3], kas grozīta ar Regulu (EK) Nr. 3533/93 [4].
(4) Saskaņā ar Padomes 1975. gada 29. oktobra Regulu (EEK) Nr. 2763/75, ar kuru paredzēti vispārēji noteikumi, pēc kuriem piešķirams atbalsts privātai uzglabāšanai cūkgaļas nozarē [5], Komisija var nolemt saīsināt vai pagarināt uzglabāšanas periodu. Jānosaka gan atbalsta summas apmērs konkrētiem uzglabāšanas periodiem, gan summas, kas pievienojamas vai atskaitāmas gadījumā, ja Komisija pieņem šādu lēmumu.
(5) Lai atvieglotu pārvaldi un kontroli saistībā ar līgumu noslēgšanu, jānosaka minimālie daudzumi.
(6) Ir jānosaka tāds nodrošinājuma līmenis, kas nodrošinātu to, ka uzglabātāji izpilda savas līgumsaistības.
(7) Šajā regulā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. No 2002. gada 9. decembra privātas uzglabāšanas atbalsta pieteikumus var iesniegt saskaņā ar Regulas (EEK) Nr. 3444/90 noteikumiem. To produktu saraksts, par kuriem ir tiesības saņemt atbalstu, un attiecīgās summas ir norādītas šīs regulas pielikumā.
2. Ja Komisija pagarina vai saīsina uzglabāšanas periodu, atbalsta summu attiecīgi koriģē. Piemaksas un atskaitījumi par vienu mēnesi un par vienu dienu ir norādīti minētā pielikuma 6. un 7. ailē.
2. pants
Minimālais daudzums, par kādu slēdz līgumu, un viena veida produkta minimālais daudzums ir:
a) 10 tonnas attiecībā uz atkaulotiem produktiem;
b) 15 tonnas attiecībā uz pārējiem produktiem.
3. pants
Nodrošinājums ir 20 % no atbalsta summas, kas norādīta pielikumā.
4. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 6. decembrī

Labels: 3
17
6